Az Alba Fehérvár székesfehérvári férfi kosárlabdaklub, az 1951-ben alakult Székesfehérvári Építők, majd az Alba Regia Építők jogutódja. Ötszörös magyar bajnok, négyszeres kupagyőztes, egyszeres Közép-európai Kosárlabda Liga győztes.

Története

A klub 1951-ben alakult meg Székesfehérvári Építők néven, az NB II-es bajnokságot megnyerő MDSE jogutódjaként. A gárda kezdetben középcsapatnak számított az NB I-ben, ám 1966-ban kiesett a másodosztályba. Két évvel később sikerült ugyan a visszajutás, de megkapaszkodni nem tudott az Építők, csak az 1974/75-ös újbóli élvonalbeli szereplés során. Ekkor a társaság három idényt töltött a felsőházban. Az 1980/81-es szezont már Alba Regia Építők néven kezdte a klub, de olyannyira nem tudott meghatározó szerepet vállalni az élvonalban, hogy kétszer is kicsúszott onnan. 1992-ben ismét névváltáson esett át a csapat, miután a vezetők új főszponzorra találtak az Albacompban. A cég színre lépésével új időszámítás kezdődött Fehérvárott: a csapat évről évre erősebb lett, az elvárások pedig fokozatosan komolyodtak. Ennek első kézzel fogható jele az 1995/96-os bajnoki bronzérem volt, ami további hajtóerőt jelentett. Ezt követően a magyar mezőny első számú alakulatává nőtte ki magát a csapat, amit a három bajnoki cím és a három Magyar Kupa elsőség igazol.

Szakosztály története

Az 1904-ben alakult Székesfehérvári Torna Club (SZTC) és az 1924-ben létrejött Alba Regia Atlétikai Klub (ARAK) egyesüléséből alakult 1948-ban a Fehérvári Dolgozók Sportegyesülete, amely 1949 őszétől Székesfehérvári Magasépítőipari Dolgozók Sportegyesülete néven működött tovább. A férfi kosárlabda szakosztály az ARAK-ból nőtt ki és 1950-ben jutott fel az NB1–be. Az ötvenes években a fehérvári kosárlabdázás két játékost is adott, abban az évtizedben Európa egyik legerősebb válogatottjának számító nemzeti csapatba.

Az 1960-as 70-es években a zömmel fiatalokból álló csapat tagjai továbbtanult és az egyetemi évek alatt más csapatot erősítettek. A Soproni MAFC, a korszak legjobb vidéki csapata, Építőkben nevelkedett játékosokkal lett harmadik a Honvéd és a MAFC mögött, eközben 1966-ban a Székesfehérvári Építők kiesett az elsőosztályból. Az 1990-es években gazdaságilag átalakuló ARÉV Rt. nem tudta tovább finanszírozni a klub működését. Egy év haladékot kapott arra, hogy a finanszírozási problémákra megoldást találjon.

1996-1999 Albacomp-SZÜV

A székesfehérvári Alba Regia Sport Klub férfi kosárlabda-szakosztályt, 1992 óta (aranyfokozatú) támogató Albacomp, '95 júniusában többségi tulajdont szerzett a '94-ben privatizálásra került SZÜV Rt.-ben. A fehérvári kosárlabdacsapat ezekben az időkben az Albacomp-SZÜV nevet viselte három éven keresztül. Később az Albacomp Zrt. és a közel száz százalékban a tulajdonában lévő SZÜV Zrt. tulajdonosai határoztak az Albacomp Zrt. és a SZÜV Zrt. 2011. január elsejei összeolvadásáról.

1999-2002 Albacomp-UPC

A UPC Magyarország Kft. 1998. július 1-jén jött létre a Kábelkom és a Kábeltel egyesülésével. A Liberty Global vezető nemzetközi kábelszolgáltató száz százalékos tulajdonú leányvállalata. 1999-ben kezdte el támogatni a székesfehérvári kosárlabdát és az Albacomp mellett a második névadó szponzora lett a csapatnak, három évig.

2011-2012 Albacomp Fehérvár

A 2011/2012-es szezon kezdetével az anyagi gondokkal küzdő klub mögé állt a város, melynek köszönhetően új nevet kapott a csapat: Albacomp Fehérvár. Dr. Cser-Palkovics András Székesfehérvár polgármestere a város támogatását feltételekhez kötötte, így ahol az önkormányzat a legnagyobb szponzor, ott a városmarketing szempontokat is figyelembe véve elvárják a város nevének megjelenését a csapatok nevében.

2012-2013 Alba Fehérvár

A távozó névadó szponzor miatt, a klubnak át kellett alakítani a teljes gazdasági finanszírozást. Olyan helyzetbe került, amilyenben más csapatoknál a B csoport, vagy, mint korábban Fehérváron is volt rá példa, a megszűnés lett a következmény. Kétéves szerződést kötött egy új támogatóval, amely nagyobb összeget biztosít, mint egy átlagos névadó szponzor (de nem lesz névadó). A névadó szponzor szerepét a város vette át. A 2012/2013-as szezonban minden akadály elhárult a Vodafone Sportcentrum átépítése, kibővítése elől.

2012 decemberében a klub rendkívüli küldött-közgyűlésén ellenszavazat nélkül választották meg a nyugdíjba vonuló Nagy Gábort tiszteletbeli örökös elnöknek, majd szintén egyhangúlag Dávid Kornélt elnöknek. A 22 év után visszavonuló elnök olyan klubot adott át, amelyben több régi szakosztály is átvészelte a legnehezebb időket, a kosarasok pedig az ország meghatározó, akkor még háromszoros bajnok csapataként szerepelnek.

2013 Bericap Alba Fehérvár

Május 21-én a bajnoki döntő előtt újabb támogatókkal bővült a szponzori kör az Alba Fehérvár csapatánál. Ennek köszönhetően a Szolnok elleni finálét új néven kezdi Braniszlav Dzunics együttese. Dr. Papp Dénes, a Bericap Bt. ügyvezető igazgatója, Dávid Kornéllal folytatott beszélgetése meggyőzte, olyan szellemű profi munka és gondolkodásmód jellemzi a klubot, amilyent a cég is követ, és amely alkalmas biztató jövőkép kialakítására. Seawing Kft. is új támogatóként lépett elő.

Sportcsarnok 

A Vodafone Sportcentrum Székesfehérvár történelmi belvárosának peremén található, forgalmas útvonalak találkozásánál. A csarnok építésétől (1978) kezdve az Alba Regia Sport Club otthona. A kézilabda kivételével bármilyen teremsport űzésére alkalmas.

Az Vodafone Sportcentrum befogadóképesség: 2400 fő, ebből 1400 ülőhely, 1000 állóhely. A szabvány méretű kosárlabdapálya mellett, klubszoba összejövetelek rendezésére 50-60 főig, kávézó és konditerem van még a létesítményben. Koncertek, rendezvények helyszínéül is szolgál.

ARÉV Sportcentrum

1978-2010 ARÉV Sportcentrum nevet viselte a csarnok. Az ARÉV Sportcsarnokot az IPARTERV Zrt. jogelődje, az IPARTERV Épülettervező Vállalat tervezte 1974-ben. Molnár Péter, Dr. Ivits Iván statikussal hosszú időn keresztül foglalkozott a függesztett kötélszerkezetek alkalmazásának kérdéskörével. Ennek eredményeképpen épült fel 1975-78 között a Székesfehérvári ARÉV sportcsarnok.

1998 nyarán elkészült a székesfehérvári ARÉV sportcsarnok bővítése. Az átépített Alba Regia Sportcsarnokban kialakultak a szabványos lelátók, közlekedők, lépcsők. Ahhoz, hogy időre végezzenek a munkával, az akkor gondokkal küzdő klubnak helyi vállalkozások, a fehérvári önkormányzat, játékosok és szurkolók segítettek a csarnok befejezésénél. A bővítés ideje alatt, az Albacomp kosárlabdacsapatának a VOK (Videoton Oktatási Központ) adott otthont.

A 2010/2011-es szezon kezdetével új vonalazást kaptak a magyarországi kosárlabdapályák. Ennek megfelelően a fehérvári ARÉV sportcsarnok (ahogy a FIBA tagszövetség által kiírt bajnokság pályái) sem maradt ki. A festés során a parketta javítására is sor került. A lecsiszolt parkettát, az új szabályoknak megfelelően festették le, a munkálatok 2010 augusztus 24-ig tartott. A felújítás ideje alatt az Albacomp játékosok a székesfehérvári Cosmo Sport Centrumban spinning és kondi edzéseken vettek részt heti három alkalommal. Az új szabályok és vonalak célja, hogy a FIBA és az NBA szabályrendszere közeledjen egymáshoz, így látványosabb, és gyorsabb játékot tegyen lehetővé.

Videoton Oktatási Központ(VOK)

A Videoton Oktatási Központ (VOK), kulturális centrum, sportlétesítmény. A közel 7000 m²-es intézmény a VT Üzletközpont Kft. kezelése alatt működik, amely 50-50 százalékban a Videoton Holding Zrt. és a Készpénz Zrt. tulajdonában van. A CLASP-rendszerű (1983) épületet Reimholz Péter tervezte (1977-78), 1984 őszén készült el. Az épület modern vonalával, csupa üveg és fém kombinációjával jelleg­zetes építészeti alkotása lett a városnak. Könyvtár, oktatótermek, színházterem, továbbá külső teniszpálya, gazdagon felszerelt fitness center, konditerem, fallabda, szauna, szolárium, asztalitenisz található a központban. A VOK csarnok alkalmas kézilabda, kosárlabda, teremfoci, ketrecfoci űzésére. A sportrendezvényeken kívül nagyobb szabású rendezvények, koncertek helyszíne. A sportcsarnok lelátón 600 néző számára van ülőhely, és legalább ennyi néző tudja az eseményeket a körbefutó galériákról szemlélni. Teljes befogadó képessége (állóhely) 1.900-2.000 fő. A sportcsarnokban a televíziós és rádiós közvetítés feltételei adottak.

1998 és 1999 között az ARÉV sportcsarnok bővítése miatt számos mérkőzést játszott itt az Albacomp.

2012 decemberében befejeződött a Videoton Oktatási Központ felújítása (VOK), a kétszázmillió forintos beruházás az Új Széchenyi Terv keretében, európai uniós támogatással valósult meg. Az épületenergetikai beruházás 137,67 millió forint támogatással, 62,88 millió forint önerő felhasználásával valósult meg. A székesfehérvári Penta Kft. végezte el az épületegyüttes külső hőszigetelését, a tető hő- és vízszigetelését, kicserélték a nyílászárókat, valamint korszerűsítették a fűtési rendszert.

2013/2014-es szezon kezdetével az Alba Fehérvár ideiglenes otthona ismét a Videoton Oktatási Központ lett. A csapat már augusztusban beköltözött és szeptemberben az eredményjelző is átköltözött a bővítés alatt álló Vodafone Sportcentrumból.

Vodafone Sportcentrum

A város és a Vodafone telekommunikációs multicég között létrejött együttműködés részeként a Gáz utcai sportcsarnok neve 2011. május 10-től Vodafone Sportcentrum. A megállapodást dr. Cser-Palkovics András polgármester és dr. Beck György, a Vodafone magyarországi vezérigazgatója írta alá a Hiemer-házban. A Vodafone négy éven keresztül lesz az Alba Regia Sportcentrum szponzora, a létesítmény ez idő alatt a Vodafone Sportcentrum nevet viseli.

A 2012/2013-as szezonban minden akadály elhárult a Vodafone Sportcentrum átépítése, kibővítése elől.
A korábbi tervekkel ellentétben, miszerint 2013. január 16-ig használja a Vodafone Sportcentrumot a csapat, a bővítés a csak a szezon végén kezdődött meg. A bővítés célja, hogy a főépület helyére egy európai igényeknek is megfelelő háromemeletes létesítmény épüljön. Ugyanakkor a nézőtér a negyedik oldallal és az aréna is bővül, a tekepálya megszüntetésével. A közönség, a sajtó munkatársai, a díszvendégek komfortosabb, szebb környezetben tölthetik majd idejüket a Vodafone Sportcentrumban, ahogy a kosarasok is a megújuló öltözővel, kollégiumi szobákkal.

Játékoskeret 
Utolsó módosítás: 2023. szeptember 13.

1949–1988 

Balsay Antal (erdőmérnök, min. főtanácsos) a székesfehérvári Építők és a soproni MAFC kosárlabdázója volt 15 éven keresztül. 65 éves korában, 2011-ben hunyt el.

Bogár Pál (erdőmérnök) az Alba Regia AK (1943-1946), soproni MAFC (1946-1952) és a székesfehérvári Építők (1952-1961) kosárlabdázója.

Kisteleki Péter (erdőmérnök) 1948. március 14-én született Székesfehérvárott. A Balsay fivéreknek köszönhetően a soproni erdészeti egyetemre jelentkezett. Az ottani SMAFC-cal Magyar Kupát nyert, és az NB I-ben a második helyen végeztek. 1972-ben a Székesfehérvári Építők csapatában folytatta sportpályafutását 1981-ig.

Laki Sándor (okl.erdőmérnök) a székesfehérvári születésű játékos pályafutását a SMAFC aranycsapatban kezdte (1963-1969), később a székesfehérvári Építőknél (1969-1977), majd az EFE Geodézia Főiskola csapatában kosárlabdázott (1977-1988). 1988. február 9-én 44 évesen hunyt el.

Németh Vilmos 1938-ban született tősgyökeres soproni családban. Sportpályafutását a Székesfehérvári Építők színeiben folytatta 1961-ben.

Somogyi László (építészmérnök) 1932-ben Székesfehérváron született kosárlabdázó 12 évig volt a székesfehérvári Építők játékosa.

Tóth László a székesfehérvári Építők játékosa. Bogár Pál mellett ő is tagja volt annak a válogatottnak, amely az 1955-ös EB-t megnyerte. Hosszú ideje Los Angelesben él.

Füzesi József 1941. szeptember 11-én született Budapesten. 1964-ben biológia-földrajz-testnevelés szakos általános iskolai tanári diplomát szerzett, 1965-ben kosárlabdaedző középfokú (TF), majd 1980 kosárlabda-szakedző (TF). Edzői pályafutása során számos elismerésben részesült. Csapatok, eredmények: 1958-1959 Zalaegerszegi TE (NB II); Ganz-Mávag (ifi Budapest bajnokság 3. hely); 1960-1964 Pécsi Tanárképző Főiskola (NB II); 1964-1965 Székesfehérvári Építők (NB I); 1965-1969 Pécsi Tanárképző Főiskola (NB II)

1988–2016

Halhatatlanok fala 

Boksay Zsuzsa – 1960. október 13-án született (Budapest) kosárlabda játékos. Európa legjobb női játékosának választották (1982, 1985, 1993). Olimpiai negyedik (1980), és háromszoros Európa-bajnoki bronzérmes (1983, 1985, 1987). Ronchetti-kupa elődöntős (2000), négyszeres magyar bajnok (1983, 1984, 1985, 1987). 333-szoros válogatott játékos.

(Csapat: Székesfehérvári Építők, Vasas Izzó, Tungsram, SG München, Lotus München, Wemex Berlin, Wolfenbüttel, Oberhausen, Osnabrück, Aschaffenburg)

Feketené Turóczy Nóra – A hatvanas hetvenes években ünnepelt kosárlabdázó volt, aki tizenhárom évig játszott a válogatottban. A akkori válogatott csapatkapitánya volt.

(Csapat: Székesfehérvári Építők)

Németh Katalin – 1967. december 15-én született (Székesfehérvár) karatés. Négyszeres Európa-bajnok 1986., Eb I. helyezett (csapat kumite), 1989. Eb I. helyezett (egyéni formagyakorlat), 1990. Eb II. helyezett (csapat kumite), 1992. Eb I. helyezett (csapat kumite), 1993. Eb I. helyezett (egyéni formagyakorlat).

(Egyesület: 1981 Ikarust SE, 1984 Alba Regia SC, 1997 Stabilitás KK)

Bogár Pál – 1927. szeptember 2-án született (Tés) kosárlabda játékos. 40-szeres magyar válogatott, Eb ezüstérmes, Európa-bajnok.

(Csapat: Alba Regia AK, Soproni MAFC, Budapesti Honvéd SE, Székesfehérvári Építők)

Dávid Kornél – 1971. október 22-én született (Nagykanizsa) kosárlabda játékos. 107-szeres magyar válogatott, hatszoros magyar bajnok, Euroliga ezüstérmes.

(Csapat: Budapesti Honvéd (up.), MALÉV SC (NB II.), Budapesti Honvéd, Tungsram-Honvéd, Albacomp, Rockfort Lightning, Chicago Bulls, Cleveland Cavaliers, Detroit Pistons, Strasbourg IG, BC Žalgiris, TAU Cerámica, CB Gran Canaria)

Farkas Sándor – 1956. szeptember 27-én született (Zalaegerszeg) kosárlabdaedző. 12 utánpótlásbajnoki cím, 6 felnőtt bajnoki arany, 3 kupagyőzelem – rengeteg ezüst és bronzérem, kitüntetés, többször volt az év edzője.

(Csapat: ZTE utánpótlásedző, vezetőedző és utánpótlás-szakágvezető, a Zalavolán vezetőedzője, 1997-2001-ig (és 2003-2006-ig) Székesfehérváron az Albacomp vezetőedzője, 2001-2002-es szezonban a Gysev-Ringa vezetőedzője, 2006-tól a BSE vezetőedzője.)

Robert Shannon – 1971. március 31-én született (Ohio), kosárlabda játékos. CBA-bajnok (Yakama Sunkings), háromszoros magyar bajnok (1997/1998,1998/1999,1999/2000).

(Csapat: Odessa JC, UAB, Helsinki, Albacomp, Hyères-Toulon)

Visszavonultatott mezszám(ok) 
 9 – Dávid Kornél

Vezetőedzők

Eredmények, helyezések

Magyar kupa 

Döntő eredmények:

1998–1999 Albacomp-SZÜV – Marc-Körmend (92–87)
1999–2000 Albacomp-UPC – Matáv SE Pécs (74–56)
2003–2004 Kaposvári KK – Albacomp (83–81)
2004–2005 Atomerőmű SE – Albacomp (80–71)
2010–2011 Szolnoki Olaj KK – Albacomp (79–71)
2012–2013 Alba Fehérvár – Szolnoki Olaj KK (74–54)
2016–2017 Alba Fehérvár – Szolnoki Olaj KK (59–58)

Magyar bajnokság 

Döntő eredmények:
1997–1998: Albacomp-SZÜV – Danone-Honvéd BT 4–1 (94–75, 69–89, 77–76, 95–85, 90–66)
1998–1999: Albacomp-SZÜV – Falco-Írókéz KC 4–1 (79–60, 85–84, 87–78, 70–87, 77–66)
1999–2000: Albacomp-UPC – Szolnoki Olaj KK 4–2 (82–80, 72–85, 90–66, 62–64, 77–56, 73–58)
2005–2006: Atomerőmű SE – Albacomp 3–0 (83-68, 98-96, 92-78)
2010–2011: Szolnoki Olaj KK – Albacomp Fehérvár 3–2 (69-87, 67-88, 76-66, 77-76, 80-72)
2012–2013: Bericap Alba Fehérvár – Szolnoki Olaj KK 3–2 (79-70, 60-65, 85-73, 79-83, 75-66)
2015–2016: Szolnoki Olaj KK – TLI-Alba Fehérvár 3–1 (86–80, 66–91, 91–85, 78–76)
2016–2017: Alba Fehérvár – Falco-Vulcano KC 3–2 (76–77, 75–65, 86–77, 69–82, 78–71)

Helyezések 

 1. hely: 1997–1998, 1998–1999, 1999–2000, 2012–2013, 2016–2017
 2. hely: 2005–2006, 2010–2011, 2015–2016
 3. hely: 1995–1996, 1999–2000, 2003–2004, 2004–2005, 2007–2008, 2011–2012, 2017–2018

Bajnokcsapat tagjai 

1997–1998: Robert Shannon Dávid Kornél Lance Blanks Halm Roland Góbi Henrik Matus Gábor Bodrogi Csaba Sajni Balázs Baumgartner Balázs Gémes Levente Csaplár Nagy Arnold Béres Gábor Posch Dániel Képli Péter. Edző: Farkas Sándor.
1998–1999: Képli Péter Sajni Balázs Gémes Levente Anthony Maroney Nate Wilbourne Robert Shannon Baumgartner Balázs Albert Karner Matus Gábor Halm Roland Posch Dániel Varga Roland. Edző: Farkas Sándor.
1999–2000: Robert Shannon Gémes Levente Bojan Lapov Godena Ferenc Bacsa Péter Polster Péter Matus Gábor Varga Roland Boros Zoltán Halm Roland Dávid Kornél Chad McClendon. Edző: Farkas Sándor.
2012–2013: Keller Ákos Juhos Levente Bódi Ferenc Hollis Damian Somogyfoki Szabolcs  Supola Zoltán  Keller Vidor  Lekli József  Koncz Péter  Ronald Moore  Szabó Zsolt  Brandon Wood  Jarrod Jones. Edző: Dzunic Branislav.

Nemzetközi mérkőzések

Korac-kupa

Saporta-kupa

FIBA Európa-kupa

CEBL (Central European Basketball League)

Eurocup

FIBA Europe Cup

Edzőmérkőzések 
2002 USA:

1. Illinois Egyetem (Chicago) – Albacomp-UPC 86 : 83

2. Eastern Illinois Egyetem (Charleston) – Albacomp-UPC 86 :82

3. Tulsa-i Egyetem – Albacomp-UPC 97 : 91

4. Marquette – Albacomp-UPC 103 : 57

5. Dél Carolina-i Egyetem – Albacomp-UPC 90 : 72

Utánpótlás

A szakosztály utánpótlása a felnőtt csapat mind eredményesebb szereplésével párhuzamosan fejlődött. A kezdeti kevés főből álló utánpótlásból mára nagy létszámú országos bázisról beszélhetünk. A kinevelt játékosok és az eredmények is ezt igazolják. Az Albacomp felügyelete alá közel 300 gyerek tartozik. Ez a szám évente 50–60 fővel gyarapszik. Pár név a Fehérváron nevelkedett, felnőtt csapatoknál edző játékosokból: Sajni Balázs, Béres Gábor, Képli Péter, Bencze Zoltán, Debrődy István, Bojtár Gyula, Mihalics Zoltán, Nunez Martin, Dávid Gergely.

Talán a valaha volt legjobb fiatalkorú játékos Hanga Ádám aki az Albacompban vált felnőtt játékossá és egyben érett fiatalemberré. 2005-ben érkezett a klubhoz alig 16 évesen (ezért nem teljes mértékben saját nevelésű), s mostanra (2008) szinte kezdőemberként számítanak rá, és az Albacomp egyik meghatározó tagja lett.

Szakosztály legjobb eredményei

 1997/1998. Utánpótlás-bajnokság 3. hely.
 1999/2000. Junior bajnokság 2. hely
 2000/2001. Junior bajnokság 1. hely

Több korosztályos bajnokságban volt országos döntős csapata az Albacompnak.

Válogatott játékosok: Sajni Balázs, Béres Gábor, Berta Zsolt, Lánczos Sándor, Debrődy István, Bojtár Gyula, Dávid Gergely, Mihalics Zoltán, Nunez Martin, Soós Gábor.

Az Albacomp juniorjai háromszor nyertek aranyat, kétszer ezüstérmet és négyszer bronzérmet.

2005/2006 U20 Bajnok Albacomp:

Albacomp-Falco Switelsky KC 82-67

2008/2009 U20 Bajnok Albacomp:

U20 Final Four, Székesfehérvár.

Döntő: Zalakerámia ZTE KK – Albacomp Balogh 2000 (73-78)

Antal Balázs, Antal Szabolcs, Balogh Tamás, Debrődy Péter, Dreifinger Zsolt, Hanga Ádám, Keller Ákos, Keller Vidor, Kiss János, Madár András, Nagy Dániel, Rémai Roland, Somogyfoki Szabolcs, Tápai Attila, Veszter Attila

2009/2010 U20 Bajnok Albacomp:

U20 Final Four, Székesfehérvár.

Döntő: Albacomp-Balogh 2000 – Atomerőmű SE 85-74 (17-25, 22-18, 25-10, 21-21)

Legjobb dobók:
Madár 24/15, Somogyfoki 21, Kertész 18, Antal 10, ill. Morgen 22/12, Kovács Á. 20/3, Medve 19/3.

2010/2011 U20 2. hely:

Albacomp – Kecskemét 63-94 (13-31, 11-12, 26-26, 13-25)

U20 Final Four, SportMax I.

Kecskemét: Pongó M. 11, Mészáros 26/12, Puszta 20/6, Lakits 13, Gruda 4. Cs.: Pongó M. 7, Tóth B. 2, Kovács -, Legéndi 11/3.

Albacomp: Madár 17/9, Debrődy 3, Kertész 17/9, Somogyfoki 11/3, Keller V. 7. Csere: Gorzsás 4, Czirbus -, Kardos -, Rémai 4, Dreifinger -, Borján -, Koncz P. -.

2013 U14, U12

A Fehérvári Kenguruk ismét a dobogó tetejére ugrottak. U14-es csapat kétéves veretlenségét megőrizve nyerte meg a Pécsett rendezett Országos Jamboree-t, vagyis a korosztályos bajnokság döntőjét.

Szintén Pécs adott otthont az U12-es korosztály Országos Jamboree-jának. A Fehérvári Kenguruk a régióban szerzett első helyük alapján az A csoportba kerültek első számú kiemeltként a Szolnoki Olajbányászok, az Óbudai Kaszások és a debreceni Ziccer Tigrisek társaságában.

Fehérvári Kenguruk – Óbudai Kaszások 89 – 69 (19-20; 22-13; B:9-6; 22-11; 17-19)

Fehérvári Kenguruk – Ziccer Tigrisek 71 – 41 (12-10; 20-12; B: 5-6; 13-9; 21-4)

Szolnoki Olajbányászok – Fehérvári Kenguruk 58 – 74 (6-17; 19-21; B: 7-7; 14-17; 12-12)

Fehérvári Kenguruk – Fürge VASAS 59 – 45 (13-6,10-13,B:6-4,12-8,18-14)

NBA

Dávid Kornél az Alba Fehérvár (akkor még Albacomp) csapatából került az NBA-be. Az első és jelenleg egyetlen magyar NBA játékost, 1999-ben a Chicago Bulls draft nélkül szerezte meg. Később a Cleveland Cavaliers, majd 2000-ben a Toronto Raptors, ezután pedig 2001 februárjától a Detroit Pistons csapatát erősítette. Az Albacompból, a Toronto Raptors és a New York Knicks által megfigyelt Bencze Zoltán lehetett volna következő magyar, aki megfordul a világ legerősebb kosárlabda-bajnokságágában, ám a 2003-as drafton nem kelt el. A magyar játékos a Minnesota Summer Basketball League ötnapos tornáján is részt vett, ahol a Philadelphia 76ers tesztelte, de szerencsével ott sem járt. Nem úgy, mint Hanga Ádám, aki 2006-ban, szinte még gyerekkén került a fehérvári klubhoz. Öt év alatt fokozatosan csapata egyik legjobb játékosává nőtte ki magát, és érte el azt, hogy 2011 júniusában első magyarként keljen el az észak-amerikai profi kosárlabda-bajnokság játékosbörzéjén. Ádám a San Antonio Spurs, második kör 29. kiemeltjeként kelt el. 2012 július 6-án egy újabb székesfehérvári próbálkozott meghódítani Amerikát. Keller Ákos személyében ismét egy magyar próbálta ki magát, és vett részt a Phoenix Suns summer campjén. Több klub érdeklődését is felkeltette, de Dávid Kornél személye a Suns felé húzta őt. A 2012/2013-as szezont követően, Keller Ákos távozása után, Somogyi Gergely érkezett Fehérvárra a spanyol másodosztályú Corunában csapatából. Somogyi nem Székesfehérvárról próbált szerencsét a tengerentúlon, hanem a Honvédból indult, majd amerikai egyetemen végezte felsőfokú tanulmányait. Az Egyesült Államokban élő kosaras a Los Angeles Lakers nyári liga-csapatában is megfordult, majd a Cleveland Cavaliersnél próbajátékon vett részt, de az NBA-s csapat rá sem tartott igényt.

Induló, kabala, internet

Induló

 Régi induló (meghallgatása)
 Új induló (meghallgatása)

Kabala: kenguru.

Ács Attila, a székesfehérvári "kenguru", a Coco Loco nevű spanyol zenekar énekese. Az Albacomp hivatalos indulóját együttesével készítette. Gyermekkorát Zalaegerszegen töltötte, ahol "megfertőzte" a sportág, s mai napig a ZTE a másik kedvenc csapata. 1995-ben amerikai mintára Magyarországon is elkezdtek a csapatok kabalafigurákat választani. Egyik rádiós műsorvezető barátjával kezdtek el gondolkodni azon, hogy mi lenne a megfelelő az Albacomp számára. Szerethető, magasra ugró, atletikus állatot kerestek, ezért esett a választás a kengurura.

Internet

Az Albacomp kosárlabdacsapatának hivatalos oldala 2001 szeptember 27. óta áll a szurkolók rendelkezésére. Megjelenésében és tartalmában számtalan változáson ment keresztül az évek során.

Szurkolói csoport

2011 októberében megalakult az Albacomp Fehérvár kosárlabdacsapata mellett működő szurkolói csoport Fehérvár United Cool Kangaroos néven. Az alapító tagok a b-középben szurkolókból verbuválódtak. A cél, hogy az Albacomp buzdítása révén minél fényesebb éremmel zárja a következő esztendőket.

Jegyzetek

További információk 
 Albacomp kosárlabdacsapatának hivatalos oldala
 Albacomp kosárlabda videók

Székesfehérvár sportélete
Magyar kosárlabdacsapatok